32004L0104
L 337/13
JURNALUL OFÍCIAL AL UNIUNII EUROPENE
DIRECTIVA 2004/104/CE A COMISIEI
din 14 octombrie 2004
de adaptare la progresul tehnic a Directivei 72/245/CEE a Consiliului privind paraziții radioelectrici (compatibilitatea electromagnetică) ai vehiculelor și de modificare a Directivei 70/156/CEE privind aproprierea legislațiilor statelor membre referitoare la omologarea de tip a autovehiculelor și a remorcilor acestora
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 70/156/CEE a Consiliului din 6 februarie 1970 privind aproprierea legislațiilor statelor membre referitoare la omologarea de tip a autovehiculelor și a remorcilor acestora (1), în special articolul 13 alineatul (2) al acesteia,
având în vedere Directiva 72/245/CEE a Consiliului din 20 iunie 1972 privind paraziții radioelectrici (compatibilitatea electromagnetică) ai vehiculelor (2), în special articolul 4 al acesteia,
întrucât:
(1)
Directiva 72/245/CEE este una dintre directivele speciale din cadrul procedurii de omologare instituite prin Directiva 70/156/CEE.
(2)
Începând din 1995, atunci când a fost modificată Directiva 72/245/CEE, s-a înregistrat o creștere considerabilă a numărului de componente electrice și electronice cu care sunt echipate autovehiculele. Astfel de componente comandă acum nu doar dispozitive de confort, informații și divertisment, dar și anumite funcții cu rol în siguranță.
(3)
Având în vedere experiența dobândită de la ultima modificare a Directivei 72/245/CEE, nu mai este necesar ca echipamentele de pe piața postvânzare, care nu au implicații pentru funcțiile de siguranță, să fie reglementate de o directivă care se referă în mod specific la compatibilitatea electromagnetică (CEM) în sectorul automobilelor. Pentru asemenea echipamente este suficient să se obțină o declarație de conformitate care să respecte procedurile stabilite în Directiva 89/336/CEE a Consiliului din 3 mai 1989 privind aproprierea legislației statelor membre referitoare la compatibilitatea electromagnetică (3) și în Directiva 1999/5/CE a Parlamentului European și a Consiliului din 9 martie 1999 privind echipamentele hertziene și echipamentele terminale de telecomunicații și recunoașterea reciprocă a conformității acestora (4).
(4)
Cerințele privind CEM și dispozițiile privind încercările care se aplică echipamentelor electrice și electronice au fost actualizate permanent, prin lucrările de standardizare ale Comitetului internațional special pentru perturbații radioelectrice (CISPR) și ale Organizației Internaționale pentru Standardizare (ISO). Prin urmare, este oportun să se facă trimitere în prezenta directivă la procedurile de încercare prezentate în edițiile recente ale standardelor relevante.
(5)
Prin urmare, Directiva 72/245/CEE ar trebui să se modifice în consecință.
(6)
Modificările aduse Directivei 72/245/CEE au un impact asupra Directivei 70/156/CEE. De aceea, este necesar ca respectiva directivă să fie modificată în consecință.
(7)
Măsurile prevăzute de prezenta directivă sunt conforme cu avizul Comitetului pentru adaptarea la progresul tehnic instituit prin Directiva 70/156/CEE,
ADOPTĂ PREZENTA DIRECTIVĂ:
Articolul 1
Anexele la Directiva 72/245/CEE se înlocuiesc cu anexele la prezenta directivă.
Articolul 2
(1) Începând cu 1 ianuarie 2006, pentru vehicule, componente sau unități tehnice separate care sunt conforme cu dispozițiile stabilite în anexele I-X la Directiva 72/245/CEE, astfel cum a fost modificată prin prezenta directivă, din motive legate de compatibilitatea electromagnetică, statele membre:
(a)
nu pot refuza acordarea omologării CE de tip sau a omologării naționale de tip;
(b)
nu pot interzice înmatricularea, vânzarea sau introducerea în circulație.
(2) Începând cu 1 iulie 2006, pentru un tip de vehicule, componente sau unitate tehnică separată, în cazul în care nu sunt îndeplinite cerințele stabilite în anexele I-X la Directiva 72/245/CEE, astfel cum a fost modificată prin prezenta directivă, din motive legate de compatibilitatea electromagnetică, statele membre:
(a)
nu mai acordă omologarea CE de tip;
(b)
pot refuza acordarea omologării naționale de tip.
(3) Începând cu 1 ianuarie 2009, în cazul în care nu sunt îndeplinite dispozițiile stabilite în anexele I-X la Directiva 72/245/CEE, astfel cum a fost modificată prin prezenta directivă, din motive legate de compatibilitatea electromagnetică, statele membre:
(a)
consideră că certificatele de conformitate care însoțesc vehiculele noi în conformitate cu dispozițiile Directivei 70/156/CEE nu mai sunt valabile în sensul articolului 7 alineatul (1) din respectiva directivă;
(b)
pot refuza înmatricularea, vânzarea sau introducerea în circulație a vehiculelor noi.
(4) Începând cu 1 ianuarie 2009, dispozițiile stabilite în anexele I-X la Directiva 72/245/CEE privind compatibilitatea electromagnetică, astfel cum a fost modificată prin prezenta directivă, se aplică componentelor sau unităților tehnice separate în sensul articolului 7 alineatul (2) din Directiva 70/156/CEE.
Articolul 3
Directiva 70/156/CEE se modifică după cum urmează:
1.
anexa 1 se modifică după cum urmează:
(a)
la punctul 0.5 se adaugă următorul rând:
„Numele și adresa reprezentantului autorizat, dacă este cazul.”
(b)
se introduce următorul punct:
„12.7.
Tabel referitor la instalarea și utilizarea emițătoarelor de radiofrecvență în vehicul (vehicule), dacă este cazul (a se vedea anexa I punctul 3.1.8):
benzi de frecvență (Hz)
putere de ieșire maximă (W)
poziția antenei pe vehicul, condiții speciale de instalare și/sau utilizare
Solicitantul unei omologări de tip trebuie să furnizeze, după caz, și următoarele:
Apendicele 1
O listă cuprinzând marca sau mărcile și tipul sau tipurile tuturor componentelor electrice și/sau electronice cărora li se aplică prezenta directivă (a se vedea punctele 2.1.9 și 2.1.10) și care nu au fost enumerate anterior.
Apendicele 2
Scheme sau desen al dispunerii generale a componentelor electrice și/sau electronice (cărora li se aplică prezenta directivă), precum și dispunerea generală a cablajelor.
Apendicele 3
Descrierea vehiculului selectat să reprezinte tipul
Tipul de caroserie:
Circulație pe partea stângă sau pe partea dreaptă:
Ampatament:
Apendicele 4
Raportul (rapoartele) de încercare relevant(e) furnizat(e) de constructor sau de laboratoarele acreditate/autorizate în scopul întocmirii certificatelor de omologare de tip.”
2.
anexa III secțiunea A, la punctul 0.5 se adaugă următorul rând:
„Numele și adresa reprezentantului autorizat, dacă este cazul:”.
Articolul 4
Transpunerea
(1) Statele membre adoptă și publică, până la 31 decembrie 2005, actele cu putere de lege și actele administrative necesare pentru a se conforma prezentei directive. Comisiei îi sunt comunicate de îndată de către statele membre textele respectivelor dispoziții, precum și un tabel de corespondență între respectivele dispoziții și prezenta directivă.
Statele membre aplică respectivele dispoziții începând cu 1 ianuarie 2006.
Atunci când statele membre adoptă aceste acte, ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
(2) Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.
Articolul 5
Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
Articolul 6
Prezenta directivă se adresează statelor membre.
Adoptată la Bruxelles, 14 octombrie 2004.